# Ester Bonet Solé

Ester Bonet Solé (Barcelona, 30 de desembre de 1950) és una filòloga i lingüista catalana. Des del 2020 ocupa el càrrec de presidenta de la Societat Catalana de Terminologia de l'Institut d'Estudis Catalans.
Llicenciada en Educació Física i Filologia Catalana, i amb un Màster en Lingüística aplicada per la Universitat de Barcelona, s'ha dedicat professionalment a la terminologia esportiva, camp en què ha desenvolupat activitats de recerca, assessorament i formació.
Inicià la seva relació amb la lexicologia i la terminologia esportiva l'any 1986, coincidint amb la designació olímpica de Barcelona. Aleshores, va participar en la redacció del Diccionari de l'esport (1989) i va coordinar la publicació dels vint-i-nou diccionaris d'esports olímpics del TERMCAT. Coneixedora de primera mà de la neologia que es produeix dia a dia en l'àmbit esportiu, ha assessorat el TERMCAT des de la seva fundació, el 1985, i ha dirigit el Servei Lingüístic de la Unió de Federacions Esportives de Catalunya (UFEC) des del 1991.
També forma part del consell de redacció des del 2009 i és coordinadora editorial de la revista Terminàlia, que publica la Societat Catalana de Terminologia, de la qual és membre i ha format part de la seva Junta Directiva, ocupant diversos càrrecs. De fet, en els seus orígens com a Associació Catalana de Terminologia (ACATERM) va ser membre fundacional. Des del seu compromís amb la llengua catalana també ha estat una de les signants del manifest del Grup Koiné a favor del català com a llengua oficial.
Bonet també és especialista en l'anàlisi del discurs a partir de la perspectiva de gènere. En aquest sentit, ha estat una de les impulsores del projecte Viquidones, a través del qual es busca reduir el biaix de gènere a la Viquipèdia, intentant corregir la subrepresentació de les dones en aquesta enciclopèdia. El març del 2016 va introduir l'article 500.000 a la Viquipèdia en català. Amb una entrada dedicada a la pintora noruega Oda Krohg, aconseguint assolir el repte que s'havien traçat els viquipedistes catalans. Va ser vocal i posteriorment, a partir de 2019, secretària d'Amical Wikimedia D'ençà del 10 d'abril de 2021 és vocal de Wikimedia España.

## Referències

* 1 2 «Ester Bonet Solé». Enciclopèdia de l'esport català. Barcelona: Grup Enciclopèdia Catalana. [Consulta: 29 abril 2017].
* ↑ «Junta Directiva | SCATERM». IEC. [Consulta: 14 abril 2021].
* ↑ Gramàtica, esport i terminologia [. Barcelona: IEC, 2019, p. 213 (Memòries de la Societat Catalana de Terminologia ; 7). ISBN 978-84-9965-483-6.
* ↑ «La Unió de Federacions Esportives de Catalunya celebra l'Assemblea General». UFEC. [Consulta: 29 abril 2017].
* ↑ «Aquest número». Terminàlia, Núm. 14, 12-2016, pàg. 5-6. ISSN: 2013-6706 [Consulta: 29 abril 2017].
* ↑ Institut d'Estudis Catalans. «Societat Catalana de Terminologia». A: IEC - Memòria: curs 2012-2013. Institut d'Estudis Catalans, 6 de març de 2017, p. 454.
* ↑ «Acta de l'Assemblea de fundacional de l'Associació Catalana de Terminologia (ACATERM)». Societat Catalana de Terminologia, SCATERM, 15-02-2002 [Consulta: 29 abril 2017].
* ↑ «Manifest del Grup Koiné a favor del català com a única llengua oficial». El Periódico, 01-04-2016 [Consulta: 29 abril 2017].
* ↑ García Morera, Auri «On són les dones a la Wikipedia?». Diari Ara, 12-03-2017 [Consulta: 29 abril 2017].
* ↑ Nerín, Gustau «Ester Bonet: "Em va il·lusionar fer l'article 500.000 de la Viquipèdia"». El Nacional.cat, 14-03-2016 [Consulta: 29 abril 2017].
* ↑ «La Viquipèdia catalana fa 15. En parlem amb Ester Bonet, autora de l'article 500.000, i l'historiadora Esther Solé». TV3 a la Carta. Corporació Catalana de Mitjans Audiovisuals, 15-03-2016 [Consulta: 29 abril 2017].
* ↑ «Amical Wikimedia renova la seua junta». Amical Wikimedia. [Consulta: 12 abril 2021].
* ↑ «Florencia Claes, nueva presidenta de Wikimedia España». Crónica. [Consulta: 12 abril 2021].